คนแห่ฝากเงินธ.ก.ส.แน่นจนคอมพ์ล่ม
ลูกค้าทะลักฝากเงิน ธ.ก.ส. ระยะสั้น 5 เดือน ดอกเบี้ย 5% ไม่เสียภาษี ทำระบบล่มเป็นระยะ
9 พ.ค. 2556

ลูกค้าทะลักฝากเงิน ธ.ก.ส. ระยะสั้น 5 เดือน ดอกเบี้ย 5% ไม่เสียภาษี ทำระบบล่มเป็นระยะ 
นายลักษณ์  วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารได้ออกเงินฝากระยะสั้น 5 เดือน จ่ายดอกเบี้ย 5% ต่อปี ไม่ต้องเสียภาษีดอกเบี้ยเงินฝาก เฉลี่ยได้ดอกเบี้ยเดือนละ 0.416% ฉะนั้น 5 เดือนจะได้ดอกเบี้ย 2.08%  เปิดรับฝากในงานมหกรรมทางการเงินครั้งที่ 13 ที่อิมแพค เมืองทองธานีเท่านั้น เปิดรับฝากขั้นต่ำ 5 หมื่นบาท สูงสุดไม่เกิน 5 แสนบาทต่อบัญชี  โดยผู้ฝากที่มาร่วมงานต้องใช้บัตรประชาชนรับคูปองเพื่อนำไปเปิดบัญชีที่ ธ.ก.ส. ทั่วประเทศ ถึงวันที่ 31 พ.ค. 2556
ทั้งนี้ ธนาคารจะเปิดรับฝากวันละ 1,000 คนเท่านั้น เฉลี่ยจัดงาน 4 วัน รวม 4,000 คน หากฝากเงิน 5 หมื่นบาทจะได้ดอกเบี้ย 1,040 บาท และฝากเงิน 5 แสนบาท ได้ดอกเบี้ย 10,400 บาท
รายงานข่าวแจ้งว่า มีกลุ่มคนวัยเกษียณจำนวนมากเดินทางมาฝากเงินกับ ธ.ก.ส. ทำให้แถวยาว และเครื่องคอมพิวเตอร์ของธนาคารล่มบางช่วงขณะ
นอกจากนี้ยังมี “เงินฝากออมทรัพย์ทวีโชค” เป็นเงินฝากไม่เสียภาษีดอกเบี้ย และยังสามารถลุ้นรางวัลทั้งในระดับจังหวัดและโชคใหญ่ระดับประเทศ สำหรับผู้เปิดบัญชีเงินฝากออมทรัพย์ทวีโชคหรือฝากเพิ่มเฉพาะภายในงานไม่น้อยกว่า 2,000 บาท และคงยอดเงินฝากไว้ตามกำหนดจนถึงรอบจับรางวัลเดือน ธ.ค. 2556 ลุ้นรับรางวัลพิเศษรถยนต์ Nissan March 1 คัน